# Έλλη Στάη

### Από τη Βικιπαίδεια, την ελεύθερη εγκυκλοπαίδεια

Η Έλλη Στάη γεννήθηκε στις 25 Μαρτίου 1954 στην Αθήνα. Είναι Ελληνίδα δημοσιογράφος και τηλεοπτική παρουσιάστρια ειδήσεων.

Η καταγωγή της είναι από τη Λευκάδα. Είναι απόφοιτη του Αρσάκειου. Σπούδασε Νομική στο Πανεπιστήμιο Αθηνών και Πολιτικές επιστήμες στη Γαλλία. Για λίγο διάστημα άσκησε κανονικά τη δικηγορία. Ξεκίνησε ως δημοσιογράφος στις εφημερίδες Αυγή, Μεσημβρινή και Ακρόπολη. Εκεί έκανε και το πρώτο της πρωτοσέλιδο, εξασφαλίζοντας αποκλειστική συνέντευξη από τον "μύθο" της Fiat Τζιάνι Ανιέλι.

Την τηλεοπτική της καριέρα ξεκίνησε στην ΕΡΤ παρουσιάζοντας το κεντρικό δελτίο ειδήσεων μαζί με τον Τέρενς Κουΐκ μέχρι το 1989. Έχει συνεργαστεί με το ραδιόφωνο του Flash ως ανταποκρίτρια για ευρωπαϊκά θέματα στις Βρυξέλλες και τον Αθήνα 9,84. Επιστρέφοντας στην Ελλάδα το 1993 συνεργάστηκε με τον τηλεοπτικό σταθμό ΣΚΑΪ παρουσιάζοντας το κεντρικό δελτίο ειδήσεων. Πρώτη η Έλλη Στάη μαζί με τον δημοσιογράφο Σταμάτη Μαλέλη, εγκαινίασε στην ελληνική τηλέοραση τα "τηλεοπτικά παράθυρα" στα δελτία ειδήσεων. Στη συνέχεια συνεργάστηκε με το Mega Channel παρουσιάζοντας την ενημερωτική εκπομπή "Ελλήσποντος". Για 2 χρόνια εργάστηκε στο Star Channel παρουσιάζοντας το κεντρικό δελτίο ειδήσεων.

Από το 1999 παρουσίαζε στον ΑΝΤ1 την εκπομπή "Με τα μάτια της Έλλης". Παράλληλα εργάστηκε στο ραδιοφωνικό σταθμό Flash ως παραγωγός της εκπομπής "Ελλιγμοί".

Για 3 χρόνια είχε αναλάβει και την παρουσίαση του κεντρικού δελτίου ειδήσεων του ΑΝΤ1. Από τις 11 Σεπτεμβρίου 2006, έως και τις 3 Οκτωβρίου 2006, το παρουσίαζε από κοινού με τον δημοσιογράφο Νίκο Ευαγγελάτο. Στις 4 Οκτωβρίου 2006 η δημοσιογράφος υπέβαλε την παραίτησή της από τον ΑΝΤ1.

Από τον Φεβρουάριο ως τον Ιούνιο του 2007 η Έλλη Στάη "επέστρεψε" στον τηλεοπτικό σταθμό Mega Channel ως βασικό μέλος των δημοσιογράφων / σχολιαστών του κεντρικού δελτίου ειδήσεων (με την Όλγα Τρέμη) καθώς και με εβδομαδιαία πολιτική / ενημερωτική εκπομπή με τίτλο "Έλλη". Από τις 22 Ιούλιου η Έλλη Στάη ανήκει επίσημα στον τηλεοπτικό σταθμό Alpha tv όπου θα είναι η κεντρική παρουσιάστρια του δελτίου ειδήσεων μαζί με τη δημοσιογράφο Μάρα Ζαχαρέα καθώς και θα παρουσιάζει εβδομαδιαία εκπομπή. Έχει συνεργαστεί με τα περιοδικά "Diva" και "Penthouse" και την εφημέρίδα "Επενδυτής".

Η Έλλη Στάη είναι το γένος Τσαρλαμπά - κόρη του βουλευτή της Ένωσης Κέντρου Μάρκου Τσαρλαμπά (απόγονος του Οδυσσέα Ανδρούτσου - ήρωα της Επανάστασης του 1821 - η πρόγονος της Ακριβή Τσαρλαμπά ήταν σύζυγος του Ανδρέα Ανδρούτσου και μητέρα του Οδυσσέα). Έχει έναν αδελφό τον Μάρκο.

Το επίθετο "Στάη" κράτησε από τον πρώτο της γάμο με τον δικηγόρο Νίκο Στάη. Από τον δεύτερο γάμο της με τον δημοσιογράφο Δημήτρη Κατσίμη απέκτησε ένα γιο, τον Μάρκο.

Από τις 17 Απριλίου του 2000 και για εφτά χρόνια ήταν παντρεμένη (με πολιτικό γάμο στο Δημαρχείο της Αθήνας υπό τον τότε Δήμαρχο Δημήτρη Αβραμόπουλο και κουμπάρα την Ελένη Κόκκαλη) με τον πρώην διοικητή της Εθνικής Τράπεζας της Ελλάδος και πρώην Ευρωβουλευτή του ΠΑΣΟΚ, Στέλιο Παναγόπουλο με τον οποίο χώρισε το Νοέμβριο του 2006. Σύντροφος της είναι ο επιχειρηματίας Μιχάλης Γουλανδρής - το παραδέχθηκε ο ίδιος σε συνέντευξη του σε εβδομαδιαίο περιοδικό - (πρώην σύντροφος της δημοσιογράφου Όλγας Τρέμη).

Ανακτήθηκε από "http://el.wikipedia.org../../../%CE%AD/%CE%BB/%CE%BB/%CE%88%CE%BB%CE%BB%CE%B7_%CE%A3%CF%84%CE%AC%CE%B7_3739.html"

Κατηγορίες: Έλληνες δημοσιογράφοι | Γεννήσεις το 1954 | Δημοσιογράφοι στο ραδιόφωνο

##### Views

- Άρθρο
- Συζήτηση
- Τελευταία έκδοση

##### Αναζήτηση

##### Άλλες γλώσσες

- English